b'\n_START_ARTICLE_\nTito (jalkapalloilija)\n_START_SECTION_\nSeurajoukkueura\n_START_PARAGRAPH_\nTito pelasi kaudella 2002\xe2\x80\x932003 Alcal\xc3\xa1ssa kaksi Segunda Divisi\xc3\xb3n B:n ottelua. Seuraavalla kaudella h\xc3\xa4n sai enemm\xc3\xa4n vastuuta pelaten putoamiskarsinta mukaan lukien 36 ottelua, joissa teki yhden maalin. Kaudeksi 2004\xe2\x80\x932005 Tito siirtyi Mallorca B:hen, jossa pelasi 26 Segunda Divisi\xc3\xb3n B:n ottelua. Mallorca B putosi seuraavaksi kaudeksi Tercera Divisi\xc3\xb3niin. Kaudeksi 2006\xe2\x80\x932007 Tito siirtyi Segunda Divisi\xc3\xb3n B:n Alcorc\xc3\xb3niin, jossa pelasi yhdeks\xc3\xa4n ottelua. Seuraavalla kaudella h\xc3\xa4n pelasi 32 ottelua tehden yhden maalin ja kaudella 2008\xe2\x80\x932009 nousukarsinta mukaan lukien 34 ottelua._NEWLINE_Kaudeksi 2009\xe2\x80\x932010 Tito siirtyi Segunda Divisi\xc3\xb3nissa pelanneeseen Rayo Vallecanoon, jossa pelasi ensimm\xc3\xa4isell\xc3\xa4 kaudellaan 17 ottelua tehden yhden maalin. Seuraavalla kaudella h\xc3\xa4n pelasi 10 ottelua ja teki j\xc3\xa4lleen yhden maalin, kun Rayo Vallecano nousi kauden p\xc3\xa4\xc3\xa4tteeksi Primera Divisi\xc3\xb3niin kaudeksi 2011\xe2\x80\x932012. Tito pelasi ensimm\xc3\xa4isen ottelunsa Primera Divisi\xc3\xb3nissa 28. elokuuta 2011 Athletic Bilbaota vastaan. Ensimm\xc3\xa4isen maalinsa h\xc3\xa4n teki 7. huhtikuuta 2012 Osasunan verkkoon ja se olikin h\xc3\xa4nen kautensa ainoa, kun otteluja kertyi 36._NEWLINE_Tito pelasi Rayo Vallecanossa seitsem\xc3\xa4n kautta. Kes\xc3\xa4ll\xc3\xa4 2016 h\xc3\xa4n teki kaksivuotisen sopimuksen Granadan kanssa. H\xc3\xa4n pelasi Granadassa vuoden 2017 tammikuulle asti, jolloin Granada lainasi h\xc3\xa4net loppukaudeksi Legan\xc3\xa9siin. Lainasopimuksessa oli osto-optio, jonka Legan\xc3\xa9s k\xc3\xa4ytti ja maksoi Granadalle 600 tuhannen euron siirtokorvauksen._NEWLINE_Legan\xc3\xa9sissa Tito pelasi vain kauden 2017-18, ja kaudeksi 2018-19 h\xc3\xa4n siirtyikin takaisin Rayo Vallecanoon.'